杨万里
云龙歌调陆务观
墨池杨子云，云间陆士龙。
天憎二子巧言语，只遣相别无相逢。
长安市上忽再值，向来一别三千岁。
王母桃花落几番，北斗柄烂银河乾。
双鬓成丝丝似雪，两翁对面面如丹。
借问别来各何向，渭水东流我西上。
金即斗大直几钱，锦囊山齐今几篇。
诗家不愁吟不彻，只愁天地无风月。
君不见汉家平津侯，东阁冠盖如云浮。
又不见当时大将军，公卿雅拜如星奔。
秪今云散星亦散，也无鹿登台榭羊登坟。
何时与君上庐阜，都将砚水供瀑布。
磨鎌更斫扶桑树，捣皮作纸裁烟雾。
云锦天机织诗句，孤山海棠今已开。
上已未有游人来，与君火急到一回。
一杯一杯复一杯，管他玉山颓不颓，
诗名於我何有哉。